CELEX: 32018D1213(02)
Language: lt
Date: 2018-12-06 00:00:00
Title: 2018 m. gruodžio 6 d. Komisijos įgyvendinimo sprendimas dėl Europos Parlamento ir Tarybos reglamento (ES) Nr. 1151/2012 49 straipsnyje nurodytos paraiškos įregistruoti pavadinimą paskelbimo Europos Sąjungos oficialiajame leidinyje „Paška sol“ (SKVN)

13.12.2018   
               
               
                  LT
               
               
                  Europos Sąjungos oficialusis leidinys
               
               
                  C 449/17
               
            
         KOMISIJOS ĮGYVENDINIMO SPRENDIMAS
         2018 m. gruodžio 6 d.
         dėl Europos Parlamento ir Tarybos reglamento (ES) Nr. 1151/2012 49 straipsnyje nurodytos paraiškos įregistruoti pavadinimą paskelbimo Europos Sąjungos oficialiajame leidinyje
         
         „Paška sol“ (SKVN)
         (2018/C 449/05)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 50 straipsnio 2 dalies a punktą,
         kadangi:
         
                     (1)
                  
                  
                     Kroatija pagal Reglamento (ES) Nr. 1151/2012 49 straipsnio 4 dalį Komisijai pateikė paraišką dėl pavadinimo „Paška sol“ apsaugos;
                  
               
                     (2)
                  
                  
                     Komisija pagal Reglamento (ES) Nr. 1151/2012 50 straipsnį išnagrinėjo tą paraišką ir padarė išvadą, kad ji atitinka tame reglamente nustatytas sąlygas;
                  
               
                     (3)
                  
                  
                     kad būtų galima pagal Reglamento (ES) Nr. 1151/2012 51 straipsnį pateikti pranešimus apie prieštaravimą, Europos Sąjungos oficialiajame leidinyje reikėtų paskelbti to reglamento 50 straipsnio 2 dalies a punkte nurodytą bendrąjį dokumentą ir nuorodą į paskelbtą produkto specifikaciją, susijusius su pavadinimu „Paška sol“,
                  
               NUSPRENDĖ:
         
            Vienintelis straipsnis
            Reglamento (ES) Nr. 1151/2012 50 straipsnio 2 dalies a punkte nurodytas bendrasis dokumentas ir nuoroda į paskelbtą produkto specifikaciją, susiję su pavadinimu „Paška sol“ (SKVN), pateikiami šio sprendimo priede.
            Remiantis Reglamento (ES) Nr. 1151/2012 51 straipsniu, šio sprendimo paskelbimas Europos Sąjungos oficialiajame leidinyje suteikia teisę per tris mėnesius nuo paskelbimo dienos paprieštarauti šio straipsnio pirmoje pastraipoje nurodyto pavadinimo įregistravimui.
         
         
            Priimta Briuselyje 2018 m. gruodžio 6 d.
            
               
                  Komisijos vardu
               
               Phil HOGAN
               
                  Komisijos narys
               
            
         
         
            (1)  OL L 343, 2012 12 14, p. 1.
      
      
         
            PRIEDAS
            BENDRASIS DOKUMENTAS
            
               „PAŠKA SOL“
            
            
               ES Nr. PDO-HR-02178–15.9.2016
            
            
               SKVN ( X ) SGN ( )
            
            1.   Pavadinimas (-ai)
            
            „Paška sol“
            2.   Valstybė narė arba trečioji šalis
            
            Kroatija
            3.   Žemės ūkio produkto arba maisto produkto aprašymas
            
            3.1.   Produkto rūšis
            
            1.8 klasė. Kiti Sutarties I priede išvardyti produktai (prieskoniai ir kt.)
            3.2.   Produkto, kuriam taikomas 1 punkte nurodytas pavadinimas, aprašymas
            
            Pavadinimo „Paška sol“ apsauga apima du produktus: smulkiąją jūros druską ir fleur de sel.
            Smulkioji jūros druska „Paška sol“ yra nesmulkinta jūros druska, išgauta iš Pago įlankos jūros vandens, kuris nuolat patenka į garinimo baseinų sistemą ir kristalizuojasi druskynuose. Ten ji pavirsta mažais taisyklingais kubo formos baltais kristalais, kuriuose yra mineralų ir mikroelementų. Daugelis kristalų yra iki 1 mm dydžio, taigi daugiau kaip 98 % visų kristalų gali pralįsti pro sietą, kurio akučių dydis – 1,3 mm. Ji yra sodraus, sūraus, kartumo neturinčio skonio.
            Sudėtis:
            
                        Natrio chlorido procentinė dalis bendrame sausosios medžiagos kiekyje (%)
                     
                     
                        > 98,0 
                     
                  
                        Vandens kiekis (%)
                     
                     
                        < 0,40 
                     
                  
                        Magnis (%)
                     
                     
                        0,02 –0,20 
                     
                  
                        Kalcis (%)
                     
                     
                        0,01 –0,10 
                     
                  
                        Kalis (%)
                     
                     
                        > 0,02 
                     
                  
                        Arsenas (mg/kg)
                     
                     
                        < 0,25 
                     
                  
                        Kadmis (mg/kg)
                     
                     
                        < 0,25 
                     
                  
                        Švinas (mg/kg)
                     
                     
                        < 0,20 
                     
                  
                        Gyvsidabris (mg/kg)
                     
                     
                        < 0,10 
                     
                  
                        Smulkumas
                     
                     
                        Ant sieto, kurio akutės 1,3  mm skersmens, lieka mažiau kaip 2 % druskos kristalų.
                     
                  
               Fleur de sel„Paška sol“ yra pradinio smulkiosios jūros druskos gamybos etapo, kuris vyksta gaminantis koncentruotam jūros vandeniui, produktas. Jos skonis šiek tiek saldus. Jos tekstūra traški ir labai trapi. Dėl didelio mineralų kiekio jos spalva gali būti balta arba gelsva. Ji yra išskirtinio skonio, ne tokia sūri kaip valgomoji druska ir joje yra daugiau natūralių mineralų (magnio, kalcio, kalio, jodo). Fleur de sel„Paška sol“ yra rupesnė negu smulkioji jūros druska „Paška sol“; jos kristalai yra lukšto formos ir trinami tarp pirštų lengvai sutrupa.
            Sudėtis:
            
                        Natrio chlorido procentinė dalis bendrame sausosios medžiagos kiekyje (%)
                     
                     
                        > 97,0 
                     
                  
                        Vandens kiekis (%)
                     
                     
                        < 2,00 
                     
                  
                        Magnis (%)
                     
                     
                        > 0,07 
                     
                  
                        Kalcis (%)
                     
                     
                        0,02 –0,20 
                     
                  
                        Kalis (%)
                     
                     
                        > 0,05 
                     
                  
                        Arsenas (mg/kg)
                     
                     
                        < 0,25 
                     
                  
                        Kadmis (mg/kg)
                     
                     
                        < 0,25 
                     
                  
                        Švinas (mg/kg)
                     
                     
                        < 0,30 
                     
                  
                        Gyvsidabris (mg/kg)
                     
                     
                        < 0,10 
                     
                  3.3.   Pašarai (taikoma tik gyvūniniams produktams) ir žaliavos (taikoma tik perdirbtiems produktams)
            
            —
            3.4.   Specialūs gamybos veiksmai, atliktini nustatytoje geografinėje vietovėje
            
            Visi „Paška sol“ gamybos procesai, nuo baseino naudojimo iki druskos perdirbimo (prisotinto jūros vandens gamyba, kristalizacija, džiovinimas ir sijojimas), turi vykti nustatytoje geografinėje vietovėje.
            3.5.   Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės
            
            —
            3.6.   Specialios produkto registruotu pavadinimu ženklinimo taisyklės
            
            —
            4.   Glaustas geografinės vietovės apibūdinimas
            
            „Paška sol“ gaminama Pago įlankos druskynuose, kuriuos iš visų pusių supa Pago salos žemė. Pago įlanką su Velebito sąsiauriu jungia Pago sąsiauris. Pago druskynai yra Zadaro apskrities teritorijoje už 3 km nuo Pago miesto.
            5.   Ryšys su geografine vietove
            
            
               Geografinės vietovės ypatumai
            
            Ypatingos „Paška sol“ savybės atsiranda dėl nustatytos geografinės vietovės klimato sąlygų ir dėl to, kad Pago druskynai yra izoliuotoje vietovėje, toli nuo bet kokios sunkiosios pramonės arba žemės ūkio veiklos.
            Visa Pago salos vietovė yra išskirtinė, visų pirma dėl to, kad tai yra sala, o druskynai yra ypatingoje Pago įlankos vietoje, juos iš visų pusių supa salos žemė. Be to, iš ten pagamintą druską transportuoti gana paprasta, nes Pagas yra tiltu sujungtas su žemynine dalimi.
            Nustatytoje geografinėje vietovėje vyrauja švelnus Viduržemio jūros klimatas, kuriam būdingas nedidelis kritulių kiekis ir daugiau kaip 2 500 saulėtų valandų per metus. Dėl švelnaus Viduržemio jūros klimato vasaros būna sausos ir karštos, o žiemos – švelnios ir drėgnos.
            Ideali Pago salos ir jos druskynų geografinė padėtis šalia Velebito kalnų susidarė dėl nuolatinio greito oro keitimosi pučiant vėjams mistraliui (dieną pučiantis šiaurės vakarų vėjas) ir burinui (ankstyvą vakarą ir naktį pučiantis šiaurės rytų vėjas). Mistralis – gaivus vėjas, lemiantis pastovų orą ir gaivinantis tvankią vasarą, o burinas – silpnas nakties vėjelis, pučiantis nuo kranto į jūrą.
            Visas didelis plotas, kuriame plyti Pago druskynai, ir Pago įlankos seklus užutekis, supantis druskynus, yra padengti storu vandeniui nepralaidaus priemolio sluoksniu, ypač palankiu „Paška sol“ gamybai.
            „Paška sol“ išskirtinumą lemia ir žmogiškieji veiksniai. Specialūs „vodari“ (taip juos vadina Pago vietos gyventojai) metodai ir praktinė patirtis, sukaupta siekiant išlaikyti druskos baseinus ir gauti sūrymą, buvo perduoti iš kartos į kartą. Turintys per daugelį metų sukauptą patirtį „vodari“ žino, kaip nustatyti geriausią laiką, kada surinkti fleur de sel, nesutrikdant pusiausvyros prisotinto jūros vandens arba sūrymo paviršiuje, ir nesukelti bangų, dėl kurių įtrūksta baseino paviršiuje susikristalizavusi „pluta“ arba fleur de sel kristalai. Tokiu būdu fleur de sel nenuskęsta ir yra išsaugoma.
            
               Produkto ypatumai
            
            Smulkioji jūros druska „Paška sol“ kontroliuojamomis sąlygomis kristalizuojasi vakuuminiuose garintuvuose ir nėra smulkinama. Jos specifinės savybės atsiranda veikiau dėl jos gamybos metodo, kuris padeda druskai išsaugoti visus aukštos kokybės jūros vandenyje esančius mineralus ir mikroelementus. Smulkioji jūros druska „Paška sol“ yra visiškai balta, jos kristalai yra taisyklingos kubo formos, o granulės – 1,3 mm dydžio. Ji nesmulkinama, kaip tradiciniu būdu (kristalizacija baseinuose) išgaunama jūros druska, kurią reikia smulkinti ir kurios granulės būna įvairaus dydžio, turi įvairių priemaišų ir yra gelsvos.
            
               Fleur de sel„Paška sol“ sudaro labai maži kristalai, kurie yra natūraliai balti ar gelsvi, nes natūraliai kristalizuojasi jūros paviršiuje druskinguose tvenkiniuose, idealiomis sąlygomis (labai saulėtas ir šiltas oras be vėjo ir kritulių). Renkamas tik plonas viršutinis daugiasluoksnių kristalų sluoksnis, kristalai renkami tradiciniu rankiniu įrankiu – tinklu su medine rankena, prie kurios pritaisytas kaušo formos geležinis rėmas, padengtas nerūdijančio metalo tinkleliu su labai mažomis akutėmis. Fleur de sel renkama tik kelias valandas anksti ryte ir vėlai vakare, paskui ji džiovinama saulėje. Fleur de sel„Poška sol“, palyginti su smulkiąja jūros druska „Paška sol“, yra labai trapi; ji lengvai trupa tarp pirštų ir yra rupesnė. Joje yra daugiau natūralaus jodo, kalcio, magnio ir kalio.
            Palyginti su kitomis tyrinėjamomis jūros druskomis, sunkiųjų metalų proporcija druskoje „Paška sol“ yra šimtą kartų mažesnė nei leidžiama, o mineralų dalis yra didesnė nei kitose vakuuminiuose garintuvuose pagamintose druskose (Ruđerio Boškovićiaus jūrų mokslinių tyrimų instituto 2011 m. mokslinis tyrimas „Pago įlankos jūros vandens kokybė“).
            Pirmieji įrašai apie „Paška sol“ gamybą buvo pateikti labai seniai. Autoriai A. Koludrović ir M. Franić teigia, kad „Paška sol“ buvo paminėta jau 9-ajame amžiuje: „Itin svarbia žmonių ir gyvulių mitybai druska prekiauti pradėta labai anksti, o seniausiuose notaro dokumentuose pateikiama išsami informacija apie „Paška sol“ pirkimą ir pardavimą“. (Koludrović A., Franić M., Sol i morske solane [Druska ir druskynai], 1954 m., Zagrebas). A. Usmiani, knygos „Pago druskynai – gamyba ir prekyba 1797–1813 m.“ autorius, rašė: „Venecijoje visada vartota „Paška sol“, nes buvo balta ir gryna, ir jai buvo teikiama didelė reikšmė kalbant apie visą regiono, ypač Pago, prekybinį ir finansinį potencialą“ (Usmiani A., Paška solana – proizvodnja i trgovina od 1797. do 1813. godine, 1984 m.). Pavadinimas „Paška sol“ visada buvo vartojamas, kaip rodo įvairūs istoriniai dokumentai, ir jis vis dar naudojamas komercinėje ir kasdieninėje kalboje (Račun Solane Pag).
            
               Priežastinis produkto ir geografinės vietovės ryšys
            
            Dėl elementų, sukuriančių Pago salos geografinio regiono mikroklimatą, palankios druskynų vietos, specifinio smulkiosios druskos ir fleur de sel gamybos metodo bei šimtmečius gyvuojančios druskos gamybos tradicijos galutinio produkto „Paška sol“ kokybė yra ypatinga.
            Druskynai arba baseinai plyti natūraliai seklioje Pago salos įlankoje, kur srovės yra silpnos. Įlankos dugną dengia vandeniui nepralaidus priemolis, todėl pavasario ir vasaros mėnesiais pučiant pastoviems vėjams (mistraliui ir burinui), sąlygos yra palankios, kad baseinuose esantis jūros vanduo išgaruotų ir susidarytų druskos sluoksnis.
            Pago įlankos jūros vanduo yra itin švarus ir gerai išfiltruotas, nes šios įlankos dugne yra daug jūrinių bestuburių, kurie vandenį valo. Todėl šiame jūros vandenyje labai mažai sunkiųjų metalų, daug mažiau nei Viduržemio jūros vidurkis ir daug mažiau nei koncentracija, naudojama nustatant kokybės standartus jūrų aplinkai (Ruđerio Boškovićiaus jūrų mokslinių tyrimų instituto 2011 m. mokslinis tyrimas Kvaliteta mora u Paškom zaljevu [„Pago įlankos jūros vandens kokybė“]).
            „Paška sol“ gamybos metodo specifiškumas susijęs su tuo, kad prisotintasis jūros vanduo, prieš pradedant kontroliuojamą kristalizacijos vakuumo garintuvuose procesą, kurį laiką lieka sankaupų baseinuose. Dėl to prisotintas jūros vanduo neturi organinės ir neorganinės kilmės priemaišų, atsirandančių iš jūrinių mikroorganizmų arba pernešamų vėjo ir paukščių, kurie vėliau nusėstų baseino dugne. Dėl šio specifinio gamybos metodo, vykdant kontroliuojamą druskos kristalizaciją pagaminami švarūs kristalai, kuriuose nėra nei organinės, nei neorganinės kilmės priemaišų; jie yra taisyklingos kubo formos (kristalai nedūžta), balti, o jų skonis sodrus, sūrus, neturi kartumo.
            Ypatingą „Paška sol“ kokybę padeda užtikrinti ir tai, kad Pago įlankos jūros vanduo, iš kurio gaminamas „Paška sol“, ir jo jūrinė aplinka yra aukštos kokybės, nes juose labai mažai sunkiųjų metalų; šiuo pagrindu atlikti moksliniai tyrimai. Okeanografijos ir žvejybos institutas, atlikęs tyrimus, išsiaiškino, kad sunkiųjų metalų vertės Pago įlankoje yra gerokai mažesnės nei vidutinės sunkiųjų metalų vertės Viduržemio jūroje. Todėl druskoje „Paška sol“ taip pat daug mažesnis sunkiųjų metalų ir didesnis mineralų kiekis nei kitų rūšių druskoje (Splito okeanografijos ir žuvininkystės instituto 2009 m. mokslinis tyrimas Kakvoća morske vode u Paškom zaljevu [„Pago įlankos jūros vandens kokybė“]).
            Be to, žmonės taip pat užtikrina aukštos kokybės galutinį produktą, nes tradicija gaminti smulkiąją jūros druską ir fleur de sel„Paška sol“ yra grindžiama įgūdžiais ir per daugelį metų įgyta druskos baseinų priežiūros ir sūrymo išgavimo galutiniam „Paška sol“ produktui patirtimi.
            
               Nuoroda į paskelbtą produkto specifikaciją
            
            (Šio reglamento 6 straipsnio 1 dalies antra pastraipa)
            http://www.mps.hr/datastore/filestore/82/Izmijenjena-Specifikacija-proizvoda-Paska-sol.pdf